İcbari Tibbi Sığorta üzrə Dövlət Agentliyi (Azərbaycan)

İcbari Tibbi Sığorta üzrə Dövlət Agentliyi — Azərbaycan Respublikasında icbari tibbi sığortanın tətbiqini təmin edən, xidmətlər zərfi çərçivəsində tibbi xidmətlərin maliyyələşdirilməsi üçün vəsaitləri özündə cəmləşdirən, səhiyyə xidmətlərinin alıcısı olan və bununla bağlı zəruri xərclərin ödənilməsini təmin edən publik hüquqi şəxsdir.

 Tarixi 
İcbari Tibbi Sığorta üzrə Dövlət Agentliyi Azərbaycan Respublikası Prezidentinin 2016-cı il 15 fevral tarixli 765 nömrəli Fərmanına əsasən Azərbaycan Respublikasının Nazirlər Kabineti yanında İcbari Tibbi Sığorta üzrə Dövlət Agentliyi adı altında fəaliyyətə başlamışdır. Azərbaycan Respublikası Prezidentinin 2016-cı il 24 noyabr tarixli Fərmanı ilə onun əsasında "İcbari Tibbi Sığorta üzrə Dövlət Agentliyi" (bundan sonra – Agentlik) publik hüquqi şəxs yaradılmışdır.

Azərbaycan Respublikası Prezidentinin 2017-ci il 6 sentyabr tarixli Fərmanı ilə Agentliyin Nizamnaməsiİcbari Tibbi Sığorta üzrə Dövlət Agentliyinin NİZAMNAMƏSİ  Azərbaycan Respublikası Prezidentinin 2017-ci il 6 sentyabr tarixli Fərmanı təsdiq edilmişdir. Fərmana əsasən Agentlik icbari tibbi sığortanın tətbiqini təmin edən, Xidmətlər Zərfi çərçivəsində tibbi xidmətlərin maliyyələşdirilməsi üçün vəsaitləri icbari tibbi sığorta fondunda cəmləşdirən, icbari tibbi sığorta üzrə dövlət adından tibbi xidmətlərin mərkəzləşdirilmiş alıcısı funksiyasını həyata keçirən və bununla bağlı zəruri xərclərin ödənilməsini təmin edən qurumdur.

Agentlik tərəfindən icbari tibbi sığorta sisteminin tətbiqi pilot layihə olaraq 2017–2019-cu illər ərzində Mingəçevir və Yevlax şəhərlərində, Ağdaş rayonunda həyata keçirilmişdir. Pilot layihənin həyata keçirilməsi bu sahədə mümkün problemlərin aşkarlanmasına, səmərəli həll yollarının tapılmasına və təcrübənin əldə edilməsinə imkan vermişdir. Layihə müddətində əhalidən sığortahaqları toplanılmayıb.

Pilot layihənin müvəffəqiyyətlə nəticələnməsi onun bütün ölkə üzrə tətbiqinin reallaşmasına zəmin yaratdı. Nəticədə Nazirlər Kabinetinin 10 aprel 2020-ci il tarixli 136 nömrəli Qərarına əsasən icbari tibbi sığortanın ölkə üzrə 3 mərhələdə tətbiq edilməsi təsdiqləndi. Mərhələli tətbiqin qərarı icbari tibbi sığortaya keçiddə daha az risklərlə qarşılaşmaq, tibb müəssisələrini və əhalini sözügedən prosesə hazırlamaq, islahatın əhatə dairəsinin böyüklüyünün və tibb müəssisələrində yeni maliyyələşmə mexanizminin tətbiqinin nəzərə alınması ilə bağlı olmuşdur.

I mərhələ 2020-ci il 1 yanvar tarixindən etibarən 23 şəhər və rayonu (Mingəçevir, Qusar, Xaçmaz, Quba, Şabran, Siyəzən, Xızı, Qobustan, İsmayıllı, Ağsu, Şamaxı, Balakən, Zaqatala, Qax, Şəki, Oğuz, Qəbələ, Göyçay, Ucar, Zərdab, Kürdəmir, Yevlax və Ağdaş);

II mərhələ 2021-ci il 1 yanvar tarixindən 36 şəhər və rayonu (Gəncə, Naftalan, Şirvan, Qazax, Ağstafa, Tovuz, Şəmkir, Gədəbəy, Daşkəsən, Samux, Göygöl, Goranboy, Xocalı, Beyləqan, Xocavənd, Ağcabədi, Laçın, Bərdə, Füzuli, Ağdam, Tərtər, Kəlbəcər, Astara, Lənkəran, Lerik, Yardımlı, Masallı, Cəlilabad, Neftçala, Biləsuvar, Cəbrayıl, Salyan, İmişli, Saatlı, Sabirabad və Hacıqabul);

III mərhələ isə 2021-ci il 1 aprel tarixindən etibarən Bakı, Sumqayıt şəhərləri və Abşeron rayonu da daxil olmaqla icbari tibbi sığorta sisteminin tətbiqinin bütün ölkəni əhatə etməsi ilə yekunlaşıb.

 Agentliyin filialları 
Agentliklə bölgələrdə fəaliyyət göstərən tibb müəssisələri arasında səmərəli əlaqələndirməni təmin etmək məqsədilə ölkənin müxtəlif bölgələrində Agentliyin strukturuna daxil olan 11 filial yaradılıb: Gəncə, Lənkəran, Şəki, Quba, Şirvan, Şamaxı, Mingəçevir, Göyçay, Ağcabədi, Şəmkir və Cəlilabad filialları.

Filialların fəaliyyət istiqamətlərinə icbari tibbi sığorta sahəsində Agentliyə dəstək göstərmək, əhalinin icbari tibbi sığortalanmasını həyata keçirmək və icbari tibbi sığortanın maliyyə dayanıqlığını təmin etmək, tibbi xidmətlərin keyfiyyətinin və səmərəliliyinin artırılması istiqamətində tədbirlər görmək, habelə icbari tibbi sığorta sahəsində maarifləndirmə işinin aparılması daxildir.

 Agentliyin elektron xidmətləri 
Agentliyin "Laboratoriya analizlərinin nəticələri", "E-TƏBİB", "Elektron müraciət", "Vətəndaş qəbuluna onlayn növbə", "Göndərişlər", "Tibbi sənədlər", "COVİD-19 sertifikatları", "Vaksinasiya üçün onlayn növbə", "COVID-19 PZR analizi nəticəsinin onlayn qaydada əldə edilməsi", "Onlayn çat" və "Zəng sifarişi " adlı elektron xidmətləri var.

 Çağrı Mərkəzi 
Agentliyin Çağrı mərkəzi vasitəsilə icbari tibbi sığorta sistemi, sığortahaqları, icbari tibbi sığorta çərçivəsində fəaliyyət göstərəcək dövlət tibb müəssisələri, Xidmətlər Zərfi, işə qəbul, koronavirus epidemiyası və s. barədə məlumat almaq mümkündür. Agentliyin Çağrı mərkəzi 4 yönəldici xətt üzrə xidmət göstərir. Çağrı mərkəzinin icbari tibbi sığorta xətti (1542–1), müqaviləli özəl tibb müəssisələrində xidmət ilə bağlı xətti (1542–2), göndərişlərin verilməsi ilə bağlı xətti (1542–3), koronavirusla bağlı xətti (1542–4) həftəiçi 5 gün 09:00-dan 18:00-dək, operator ilə əlaqə xətti (1542–0) isə 7/24 fəaliyyət göstərir.

Respublikanın istənilən regionundan stasionar və mobil telefonlardan "1542" Çağrı mərkəzinə ödənişsiz zəng etmək mümkündür.

 Beynəlxalq əməkdaşlıq 
Agentliyin bir sıra beynəlxalq təşkilatlarla — Ümumdünya Səhiyyə Təşkilatı, Dünya Bankı, BMT-nin Əhali Fondu, BMT-nin Uşaq Fondu, Qlobal Fond, Türkiyə Respublikası Ailə, Əmək və Sosial Xidmətlər Nazirliyi və Sosial Müdafiə Qurumu (SGK), Türk Əməkdaşlıq və Koordinasiya Agentliyi, ABŞ Beynəlxalq İnkişaf Agentliyi, Almaniyanın Beynəlxalq Əməkdaşlıq Cəmiyyəti (GIZ), Koreya Səfirliyi, Koreyanın Beynəlxalq Əməkdaşlıq Agentliyi (KOICA), Yaponiya Səfirliyi, Yaponiyanın Beynəlxalq Əməkdaşlıq Agentliyi (JICA), Asiya İnkişaf Bankı, Azərbaycana Birgə Yardım Təşkilatı (UAFA), Avropa İttifaqı və beynəlxalq şirkətlərlə müxtəlif istiqamətlərdə birgə layihələr və tədbirlər həyata keçirir.

 Qanunvericilik 
 "Tibbi sığorta haqqında" AZƏRBAYCAN RESPUBLİKASININ QANUNU
 "Əhalinin sağlamlığının qorunması haqqında" AZƏRBAYCAN RESPUBLIKASININ QANUNU

 Həmçinin bax 
 Tibbi Ərazi Bölmələrini İdarəetmə Birliyi
 Azərbaycan Respublikası Səhiyyə Nazirliyi
 İctimai Səhiyyə və İslahatlar Mərkəzi
 İcbari Tibbi Sığorta Fondu (Azərbaycan)
 Səhiyyənin İnformasiyalaşdırılması Mərkəzi
 Azərbaycan Tibb Universiteti
 Əziz Əliyev adına Azərbaycan Dövlət Həkimləri Təkmilləşdirmə İnstitutu

 İstinadlar 

 Xarici keçidlər 

 İcbari Tibbi Sığorta üzrə Dövlət Agentliyinin Facebook səhifəsi
 İcbari Tibbi Sığorta üzrə Dövlət Agentliyinin Instagram səhifəsi
 İcbari Tibbi Sığorta üzrə Dövlət Agentliyinin Twitter səhifəsi
 İcbari Tibbi Sığorta üzrə Dövlət Agentliyinin LinkedIn səhifəsi
 İcbari Tibbi Sığorta üzrə Dövlət Agentliyinin YouTube kanalı
 İcbari Tibbi Sığorta üzrə Dövlət Agentliyinin Teleqram kanalı

Kateqoriya:2007-ci ildə Azərbaycanda yarananlar
Kateqoriya:27 dekabrda yarananlar
Kateqoriya:Azərbaycanın dövlət təşkilatları